<classify> MKE wa mwalimu wa Chuo cha Elimu ya Ufundi Stadi VETA Mkoa wa Manyara, Judith Uromi 32 amekufa kwa kujinyonga na kanga aliyofunga dirishani chumbani kwake kutokana na mgogoro wa muda mrefu wa ndoa.Akithibitisha kutokea kwa kifo hicho, Kamanda wa Polisi Mkoa wa Manyara, Augustino Senga alisema kilitokea Novemba 10, mwaka huu, saa 1:30 jioni katika maeneo ya Wangwaray karibu na chuo cha Veta wilayani Babati.Alifafanua kuwa Uromi aliwaaga wanafamilia anaingia chumbani kupumzika saa 12:00 jioni wakati huo mumewe akiwa ametoka na mgeni kwa lengo la kumsindikiza. Hakutoka ndani mpaka alipogundulika amekufa.Kwa mujibu wake, chanzo cha uamuzi huo wa kujinyonga haujulikani kwani hakuacha ujumbe wowote. Pia alisema Uromi ameacha watoto wawili wa kiume na mwili wake haukuwa na majeraha yoyote.Aidha, Polisi mkoani Manyara imekamata makosa mbalimbali na wahalifu katika kipindi cha kuanzia tarehe 07-13 Novemba 2018 ambapo upekuzi wa magari askari walimkamata fundi wa gari la NBS lenye namba za usajili T909 BXX linalofanya safari zake Arusha- Tabora, Amiri Kalima 24 kwa kuficha mirungi bunda nne kubwa kwenye spika zenye uzito wa kilo tatu.Katika tukio jingine, askari wa Jeshi la Ulinzi la Wananchi wa Tanzania JWTZ Monduli mkoani Arusha, Bashiri Ally 25 amekamatwa na dawa za kulevya aina ya mirungi bunda 60 sawa na kilo 20 mkoani Manyara, baada ya kuficha kwenye buti la gari alilokuwa akiliendesha, lenye namba za usajili T543 DHJ aina ya Toyota Altezza.Kwa mujibu wa Kamanda Senga, askari huyo anashikiliwa kwa kupatikana na dawa za kulevya aina ya mirungi aliyokuwa ameificha ili isionekane kwa askari waliokuwa kwenye doria.Alikamatwa Novemba 12, mwaka huu, saa 11:50 jioni eneo la Minjingu, Kata ya Nkaiti, Tarafa ya Mbugwe wilayani Babati. Alisema alikamatwa na askari waliokuwa katika operesheni ya upekuzi wa magari na ufuatiliaji wa taarifa wakati wanaisimamisha gari alilokuwa akiendesha ikitokea Makuyuni-Arusha katika kizuizi cha mabasi Minjingu.Ghafla gari hiyo ilibadilisha uelekeo kurudi nyuma kuelekea Arusha na ndipo askari wa operesheni walipoitilia mashaka na kuanza kuifukuza kwa nyuma na kuikamata maeneo ya Nanja Wilaya ya Monduli, alisema.Wakati huo huo, Polisi inamshikilia watu wawili kwa tuhuma za kufanya udanganyifu kwa kutumia jina ambalo sio lake katika mtihani wa upimaji wa kidato cha pili katika Shule ya Sekondari Qameyu wilayani Babati.Kamanda Senga aliwataja watuhumiwa wawili wanaoshikiliwa kwa mahojiano ni Malkiad Massay na Mkuu wa shule hiyo, Severine Umbaida 58, mkazi wa Qameyu. Alisema Massay 18 mkulima na mkazi wa Qameyu, alikutwa katika chumba cha mtihani unaoendelea akifanya mtihani wa upimaji wa kitaifa wa kidato cha pili akitumia jina la mwanafunzi, Martine Massay wa kidato cha pili ambaye ni mdogo wake na ni mtoro wa muda mrefu shuleni hapo na hakuwepo katika upimaji huo.  <topic>: KITAIFA 